text: Ningú negarà que la COVID ha suposat un abans i un després en les nostres vides. Hem d'assumir que aquesta realitat ha vingut per a quedar-se i que tots, sense excepció, ens hem d'adaptar a la nova realitat.
  Caldrà estar molt atents i vigilants a com evoluciona tot plegat i, si no es fan les coses bé, correm el risc de tornar a la casella de sortida. Tot i això, voldria aprofitar aquestes línies per agrair-vos l'encomiable feina feta. Gràcies a totes i tots pel treball fet durant tota aquesta pandèmia. Hem treballat de valent exposant la nostra salut i hem demostrat, malgrat no comptar des del principi amb els elements indispensables per a la protecció personal, que el compromís amb la feina i la societat ha estat, és i seguirà sent, un dels nostres pilars.
  Els reconeixements als professionals sanitaris s'han succeït des que tot va començar. En aquest sentit, l'escalf de la societat va ser fonamental per a poder seguir lluitant. La situació que hem viscut i que encara estem vivint, ha de servir perquè l'Administració, més enllà de reconeixements, actuï per a dotar del finançament just i necessari la nostra sanitat. Es fa necessari doncs, actuar ara.
  I per seguir treballant en aquesta línia, el Col·legi ha treballat en la redacció del document 'Covid-19. Lliçons apreses. Per una reforma del sistema de salut de Catalunya'. Aquest document, elaborat pel Consell de Col·legis de Metges de Catalunya, planteja la necessitat d'accelerar el procés de transformació del sistema sanitari i apel·la a un pacte de totes les forces polítiques. Un escrit que pretén refundar el sistema sanitari actual per dotar-lo de les eines i el finançament necessari.
  Aprofito també aquest espai per a comunicar-vos què és la darrera vegada que m'adreço a vosaltres com a president del COMT des d'aquest espai. Com ja sabeu, el pròxim 15 d'octubre hi haurà eleccions en el Col·legi de Metges, així que m'agradaria poder acomiadar-me de totes i tots vosaltres.
  He tingut el privilegi de poder representar-vos 12 anys i, durant tot aquest temps, he vetllat pels nostres drets i he treballat sense descans defensant la nostra feina.
  S'han aconseguit millores importants que ens faciliten els tràmits i les gestions. Des de la signatura electrònica, que es va posar en marxa l'any 2009 a l'APP per a dispositius mòbils i tauletes, que està completament operativa des de fa ben poques setmanes. Hem apostat per la formació i el coneixement organitzant cursos o implementant la cartera de formació de la facultat de medicina...
  Han estat uns anys molt intensos per a mi. Sempre he sentit el suport de la col·legiació i això és el que m'ha donat l'energia suficient per a seguir treballant fins al darrer dia.
  Tan sols em queda acomiadar-me i donar-vos les gràcies pel vostre suport i l'escalf rebut durant tots aquests anys.